REGULAMENTUL (CE) NR. 884/2007 AL COMISIEI
din 26 iulie 2007
privind măsurile de urgență pentru suspendarea utilizării colorantului alimentar E 128 Roșu 2G
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1),
întrucât:
(1)
În temeiul articolului 53 alineatul (1) din Regulamentul (CE) nr. 178/2002, Comisia poate suspenda introducerea pe piață sau utilizarea unui produs alimentar care ar putea reprezenta un risc major pentru sănătatea umană, iar acest risc nu poate fi combătut în mod satisfăcător prin măsurile luate de statele membre respective.
(2)
Directiva 94/36/CE a Parlamentului European și a Consiliului din 30 iunie 1994 privind coloranții autorizați pentru utilizarea în produsele alimentare (2) autorizează, în anexa I, utilizarea colorantului E 128 Roșu 2G în produsele alimentare. În temeiul anexei IV la această directivă, utilizarea colorantului E 128 Roșu 2G este permisă în cârnați pentru micul dejun cu un conținut minim de cereale de 6 % și în carne pentru burgheri cu un conținut minim de legume și/sau cereale de 4 %. Un conținut maxim de 20 mg/kg este permis în ambele produse alimentare.
(3)
Utilizarea acestui colorant este permisă pe baza avizului Comitetul științific pentru alimentație umană, acordat la 27 iunie 1975 (3). Comitetul a indicat o doză zilnică admisibilă (DZA) de 0,1 mg/kg greutate corporală pentru E 128 Roșu 2G.
(4)
Aditivii alimentari trebuie ținuți sub observație în mod constant și reevaluați atunci când este necesar, în funcție de schimbarea condițiilor de utilizare sau a noilor informații științifice. Având în vedere că evaluările inițiale ale unui număr mare de aditivi alimentari datează de mai mulți ani, Comisia Europeană a considerat că este necesară o reevaluare sistematică a tuturor aditivilor alimentari autorizați, pentru a se verifica dacă evaluarea existentă privind siguranța rămâne valabilă. În consecință, Comisia a solicitat Autorității Europene pentru Siguranța Alimentară (AESA) să reevalueze toți aditivii alimentari autorizați în prezent în UE.
(5)
În acest context, grupul științific pentru aditivi alimentari, arome, mijloace auxiliare de prelucrare și materiale care vin în contact cu alimentele a reevaluat siguranța colorantului E 128 Roșu 2G și a emis un aviz (4) la 5 iulie 2007.
(6)
AESA și-a întocmit evaluarea pe baza concluziilor raportului Uniunii Europene de evaluare a riscului (5) privind anilina. Acest raport a concluzionat că anilina ar trebui considerată agent carcinogen pentru care un mecanism genotoxic nu poate fi exclus. Deoarece colorantul E 128 Roșu 2G se metabolizează ușor și în mare măsură în anilină, AESA a concluzionat că ar fi prudent să se considere că această substanță prezintă motive de preocupare. În consecință, AESA a retras DZA pentru colorantul E 128 Roșu 2G. Cu toate acestea, AESA a considerat că, dacă se va clarifica în continuare mecanismul tumorigen al anilinei, dacă se va constata că acest mecanism nu se produce decât începând de la un anumit prag sau că nu este relevant pentru om, utilizarea colorantului E 128 Roșu 2G ca aditiv alimentar ar putea face obiectul unei noi reevaluări.
(7)
Având în vedere că un aditiv alimentar poate fi utilizat doar dacă există dovezi că acesta nu dăunează sănătății, Directiva 94/36/CE ar trebui modificată în sensul interzicerii utilizării colorantului E 128 Roșu 2G.
(8)
Între timp, deoarece colorantul E 128 Roșu 2G este susceptibil de a prezenta un risc major pentru sănătatea umană, este adecvat, pentru a se asigura un nivel ridicat de protecție a sănătății dorită în Comunitate, să se suspende, cu aplicabilitate imediată, utilizarea colorantului E 128 Roșu 2G în alimentația umană, precum și introducerea acestuia pe piață și importul de produse care conțin colorantul E 128 Roșu 2G.
(9)
În temeiul Directivei 94/36/CE, utilizarea colorantului E 128 Roșu 2G este autorizată legal în toate statele membre. În consecință, este necesară adoptarea unei măsuri pentru întreaga Comunitate.
(10)
Comisia va revedea prezentul regulament în mod regulat în lumina noilor informații științifice disponibile.
(11)
Luând în considerare natura riscului, prezentul regulament ar trebui să intre în vigoare imediat.
(12)
Din motive tehnice și economice, este adecvat să se stabilească perioade de tranziție în ceea ce privește cârnații pentru micul dejun și carnea pentru burgheri conținând colorantul E 128 Roșu 2G, care au fost introduse pe piață în conformitate cu Directiva 94/36/CE, precum și pentru loturi expediate din țări terțe în Comunitate, înainte de data punerii în aplicare a prezentului regulament.
(13)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
(1) Utilizarea colorantului E 128 Roșu 2G în produsele alimentare, astfel cum se menționează în anexa IV la Directiva 94/36/CE, este suspendată.
(2) Introducerea pe piață a produselor alimentare conținând colorantul E 128 Roșu 2G este suspendată.
(3) Importul produselor alimentare conținând colorantul E 128 Roșu 2G este suspendat.
Articolul 2
(1) Prin derogare de la articolul 1 alineatul (2), cârnații pentru micul dejun și carnea pentru burgheri conținând colorantul E 128 Roșu 2G, care au fost introduse pe piață, în conformitate cu Directiva 94/36/CE, înainte de data intrării în vigoare a prezentului regulament, pot fi comercializate până la data lor limită de consum sau până la data lor minimă de valabilitate.
(2) Articolul 1 nu se aplică loturilor de cârnați pentru micul dejun și de carne pentru burgheri conținând colorantul E 128 Roșu 2G, în cazul în care importatorul acestor produse alimentare poate demonstra că acestea au fost expediate din țările terțe respective și că se aflau în drum spre Comunitate înainte de data intrării în vigoare a prezentului regulament.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 iulie 2007.